ସୁସ୍ମିତା ମହାନ୍ତି 'ମୋ ସ୍କୁଲ' କାର୍ଯ୍ୟକ୍ରମର ଅଧ୍ୟକ୍ଷା ନିଯୁକ୍ତ\nଭୁବନେଶ୍ୱର, ୨୦।୧୨(ବ୍ୟୁରୋ)- ବିଶିଷ୍ଟ ଅନ୍ତରୀକ୍ଷ ବିଜ୍ଞାନୀ ତଥା ଉଦ୍ୟୋଗୀ ଡ. ସୁସ୍ମିତ\nସୁସ୍ମିତା ମହାନ୍ତି 'ମୋ ସ୍କୁଲ' କାର୍ଯ୍ୟକ୍ରମର ଅଧ୍ୟକ୍ଷା ନିଯୁକ୍ତ\t December 20th, 00:00 AM December 20th, 00:00 AM\nଭୁବନେଶ୍ୱର, ୨୦।୧୨(ବ୍ୟୁରୋ)- ବିଶିଷ୍ଟ ଅନ୍ତରୀକ୍ଷ ବିଜ୍ଞାନୀ ତଥା ଉଦ୍ୟୋଗୀ ଡ. ସୁସ୍ମିତା ମହାନ୍ତିଙ୍କୁ 'ମୋ ସ୍କୁଲ' କାର୍ଯ୍ୟକ୍ରମର ଅଧ୍ୟକ୍ଷା ଭାବେ ରାଜ୍ୟ ସରକାର ନିଯୁକ୍ତି ଦେଇଛନ୍ତି। ଗତ ନଭେମ୍ବର ୧୪ରେ ରାଜ୍ୟସ୍ତରୀୟ ଶିଶୁ ଦିବସ ପାଳନ ଅବସରରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ମୋ ସ୍କୁଲ କାର୍ଯ୍ୟକ୍ରମର ଶୁଭାରମ୍ଭ କରିଥିଲେ। ଏହି କାର୍ଯ୍ୟକ୍ରମରେ ବ୍ୟକ୍ତି ବିଶେଷମାନେ ନିଜ ନିଜ ଜନ୍ମ ମାଟିର ବିଦ୍ୟାଳୟ କିମ୍ବା ଯେ କୌଣସି ବିଦ୍ୟାଳୟର ଉନ୍ନତି ପାଇଁ ସ୍ବେଚ୍ଛାକୃତ ସହାୟତା କରିବା କିମ୍ବା ଅନ୍ୟାନ୍ୟ ଅବଦାନ ରଖିବାର ବ୍ୟବସ୍ଥା ରହିଛି। ଡ. ମହାନ୍ତିଙ୍କ ନିଯୁକ୍ତି ଏହି କାର୍ଯ୍ୟକ୍ରମକୁ ଆଗେଇନେବ ବୋଲି ମୁଖ୍ୟମନ୍ତ୍ରୀ କହିଛନ୍ତି। ନିଯୁକ୍ତି ସମ୍ପର୍କରେ ବୁଧବାର ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ସଚିବାଳୟରେ ଘୋଷଣା କରିବା ଅବସରରେ କହିଥିଲେ, କଟକରେ ଜନ୍ମିତ ଡ. ମହାନ୍ତି ଜଣେ ସଫଳ ଯୁବ ପ୍ରତିଭା। ସେ ଏକମାତ୍ର ଅନ୍ତରୀକ୍ଷ ଉଦ୍ୟୋଗୀ, ଯିଏ କି ବିଶ୍ୱର ୩ଟି ମହାଦେଶରେ ନିଜର ସ୍ପେସ୍ କମ୍ପାନୀ ଆରମ୍ଭ କରିଛନ୍ତି। ସେ ଜଣେ ସ୍ପେସ୍ ଶିପ୍ ଡିଜାଇନ୍ର ଏବଂ ଆର୍ଥ-ଟୁ-ଅରବିଟ୍ ନାମକ ଏକ ସ୍ପେସ୍ କମ୍ପାନୀର ଯୁଗ୍ମ ପ୍ରତିଷ୍ଠାତା। ସେ ବୋଇଂ ଓ ନାସା ଭଳି କମ୍ପାନୀରେ କାମ କରିଛନ୍ତି ଏବଂ ପୃଥିବୀର ଶ୍ରେଷ୍ଠ ୧୦୦ ଯୁବ ନବପ୍ରବର୍ତ୍ତକଙ୍କ ମଧ୍ୟରେ ଫର୍ଚ୍ୟୁନ୍ ମାଗାଜିନ୍ରେ ସ୍ଥାନ ପାଇଛନ୍ତି। ସେ ଦେଖାଇ ଦେଇଛନ୍ତି ଯେ ପ୍ରତ୍ୟେକ ଓଡ଼ିଆ ପୁଅଝିଅ ଜୀବନରେ ଯାହା କିଛି ଚାହିଁବେ, ତାହାକୁ ପୂରଣ କରିପାରିବେ। ଡ. ମହାନ୍ତିଙ୍କ ନିଯୁକ୍ତି ମାଟି ମା' ପାଇଁ କାମ କରିବାକୁ ଯୁବ ସମାଜକୁ ପ୍ରେରଣା ଯୋଗାଇବ ବୋଲି ମୁଖ୍ୟମନ୍ତ୍ରୀ ଆଶାପ୍ରକାଶ କରିଛନ୍ତି। ସୂଚନାଯୋଗ୍ୟ, ଏହା ଏକ ଅବୈତନିକ ନିଯୁକ୍ତି।
